এক মাসের মধ্যে সবচেয়ে দূষিত ঢাকার বাতাস
শীতের শুরুতে ঢাকায় চলা বায়ু দূষণ পরিস্থিতির আরও অবনতি হয়েছে। আন্তর্জাতিক বায়ুমান প্রযুক্তি প্রতিষ্ঠান আইকিউএয়ারের দূষিত বায়ুর শহরের তালিকায় বুধবার সকালে ঢাকা রয়েছে এক নম্বরে। আর গত এক মাসের মধ্যে বুধবারই ঢাকার বাতাস সবচেয়ে দূষিত।আইকিউএয়ারের পর্যবেক্ষণ বলছে, বুধবার সকাল ১০টায় ঢাকায় বাতাসের মান মাত্রা বা একিউআই ২৮৬।এই মান গত এক মাসের মধ্যে সবচেয়ে বেশি।গত ২১ নভেম্বর ঢাকার বাতাসের একিউআই ছিল ১৭৬। নভেম্বরে সবচেয়ে দূষিত দিন ছিল ২৩ নভেম্বর, একিউআই ২৩৪।গত ৯ ডিসেম্বর থেকে ঢাকার বাতাসের একিউআই কখনোই ২০০ এর কম ছিল না। বুধবারের আগে গত ১৪ ডিসেম্বর ঢাকার একিউআই সবচেয়ে বেশি ছিল ২৬৯।
আইকিউএয়ারের বুধবারের তালিকায় বায়ুদূষণে দ্বিতীয় স্থানে আছে বসনিয়া হার্জেগোভিনার রাজধানী সারায়েভো, একিউআই ২৮৭।বায়ুদূষণের দিক থেকে বেশিরভাগ সময় শীর্ষে থাকা ভারতের রাজধানী দিল্লী আছে তালিকার তিন নম্বরে। এছাড়া শীর্ষ দশ শহরের মধ্যে আছে তুরস্কের ইস্তাম্বুল, ভারতের কলকাতা, পাকিস্তানের লাহোর, ঘানার আক্রা, কুয়েত সিটি, চীনের উহান এবং পাকিস্তানের করাচি।১১০টি শহরের তালিকায় সবচেয়ে ভালো অবস্থানে আছে অস্ট্রেলিয়ার সিডনি শহর। সেখানে একিউআই ১।
বাতাসের মান নির্ভর করে ভাসমান সূক্ষ্ম ধূলিকণার পরিমাণ (পার্টিকুলেট ম্যাটার বা পিএম-১০) এবং অতি সূক্ষ্ম ধূলিকণার পরিমাণের (পিএম ২.৫) ওপর, যা পরিমাপ করা হয় প্রতি ঘনমিটারে মাইক্রোগ্রাম (পার্টস পার মিলিয়ন-পিপিএম) এককে।
দূষণের মাত্রা বুঝতে পিএম ২.৫, পিএম ১০ ছাড়াও সালফার ডাই অক্সাইড, কার্বন মনো-অক্সাইড, নাইট্রোজেন ডাই-অক্সাইড ও গ্রাউন্ড লেভেল ওজোনে সৃষ্ট বায়ুদূষণ বিবেচনা করে তৈরি করা হয় এয়ার কোয়ালিটি ইনডেক্স বা একিউআই।এয়ার কোয়ালিটি ইনডেক্স ৫১ থেকে ১০০ হলে তাকে ‘মাঝারি’ বা ‘গ্রহণযোগ্য’মানের বায়ু হিসেবে বিবেচনা করা হয়। ১০১ থেকে ১৫০ স্কোরকে ‘সংবেদনশীল গোষ্ঠীর জন্য অস্বাস্থ্যকর’ ধরা হয়। স্কোর ১৫১ থেকে ২০০ হলে তা ‘অস্বাস্থ্যকর’ বায়ু। স্কোর ২০১ থেকে ৩০০ হলে তাকে ‘খুবই অস্বাস্থ্যকর’ বায়ু ধরা হয়। ৩০১ থেকে তার ওপরের স্কোরকে ‘দুর্যোগপূর্ণ’ বা ‘ঝুঁকিপূর্ণ’ ধরা হয়।ঢাকার বিভিন্ন স্থানে বায়ুর মান পরিমাপের জন্য যন্ত্র বসানো হয়েছে। বুধবার সকালে ঢাকার বিভিন্ন এলাকার রিয়েলটাইম এয়ার কোয়ালিটি র‌্যাংকিংয়ে দেখা গেছে, গুলশান লেকপার্ক এলাকায় একিউআই ৩১৭। এছাড়া মহাখালীর আইসিডিডিআর,বির ক্লাইমেট চেঞ্জ অ্যান্ড হেলথ সেন্টারে ৩০৯, মিরপুর ডিওএইচএসে ২৮৮, যুক্তরাষ্ট্র দূতাবাস এলাকায় ২৮৩, আগাখান একাডেমি এলাকায় ২৬৭, সাভারের হেমায়েতপুরে ২৬২, বুয়েট সেন্ট্রাল রোডে ২৫০, বে’স এজওয়াটার আউটডোরে ২২৫ এবং জাপান গার্ডেন সিটি এলাকায় বাতাসের মান ১৪৬।এই হিসাবে, ঢাকার বেশিরভাগ এলাকার বাতাস অতিমাত্রায় দূষিত।শীত আসার পর থেকেই শ্বাসকষ্টজনিত নানা রোগ নিয়ে হাসপাতালে আসার রোগীর সংখ্যা বেড়েছে। ঢাকার বাতাস অস্বাস্থ্যকর হয়ে ওঠায় যারা শ্বাসকষ্টজনিত রোগে ভুগছেন তাদের বাইরে বের না হওয়া এবং জরুরি প্রয়োজনে বাইরে গেলে মাস্ক ব্যবহারের পরামর্শ দিয়েছেন চিকিৎসকরা। পুরনো খবর

বুধবার সকাল ১০টায় ঢাকায় বাতাসের একিউআই ছিল ২৮৬, যা ‘খুবই অস্বাস্থ্যকর’।